Orkusjóður og HEF veitur eru ekki sammála um hvernig réttast væri að hitaveituvæða Djúpavog og hefur það tafið borun á vinnsluholu fyrir þorpið. Orkusjóður vill nýta vatn af litlu dýpi með varmadælu en HEF veitur vilja bora dýpra og finna vatn sem dugar í beina hitaveitu.
Lítið hefur gerst í hitaveituvæðingu á Djúpavogi þó næstum tveir áratugir séu síðan ljóst varð að hægt væri að nýta heitt vatn til að kynda þorpið. Orkusjóður virðist hafa misst áhuga á jarðhitaleit og einbeitir sé nú að rafhleðslustöðvum meðal annars.
Nú eru meira en sextán ár síðan ljóst varð að öflugt jarðhitasvæði væri að finna skammt frá Djúpavogi og í gamalli frétt Orkustofnunar frá árinu 2006 segir að næsti áfangi sé að dýpka holu niður á 600 metra dýpi. Á öllum þessum árum hefur hins vegar lítið gerst í málinu. Fyrir fimm árum fór gamli Djúpavogshreppur sem nú er hluti af Múlaþingi af stað með umsóknarferli hjá Orkusjóði til að fá styrk í áhættuborun á vinnsluholu. Þá höfðu runnið af sjálfu sér 5 sekúndulítrar af 48 gráðu heitu vatni upp úr jörðinni í 10 ár. Umsóknin fór ekki í gegn hjá Orkusjóði, meðal annars vegna þess að gögn skorti. Nú er heitavatnsleitin á könnu HEF veitna sem er veitufyrirtæki Múlaþings. Þar á bæ hefur líka verið leitað til Orkusjóðs án árangurs. Fram kemur í svari sjóðsins til fyrirtækisins að sjóðurinn vilji ekki að svo komni máli styðja áhættuborun og telji réttara að nýta vatnið sem hefur fundist til að knýja varmadælu fyrir Djúpavog. Samkvæmt upplýsingum frá HEF veitum er þar um stefnubreytingu að ræða hjá sjóðnum en í fyrra styrkti hann ekki jarðhitaleit, heldur aðallega uppsetningu rafhleðslustöðva og aðgerðir til að minnka brennslu á jarðefnaeldsneyti.
HEF veitum hugnast ekki varmadæla og telja sterkar vísbendingar um að finna megi 75 gráðu heitt vatn sem myndi duga í beina hitaveitu fyrir allt þorpið á Djúpavogi. Fyrirtækið ætlar nú að ráðast í frekari rannsóknir til að staðsetja tilraunavinnsluholu. Hún gæti orðið 7-800 metra djúp og myndi kosta yfir 100 milljónir króna.
